KIRJALLINEN KYSYMYS E-2084/99 esittäjä(t): Roberta Angelilli (UEN) komissiolle. Via Sacchin pysäköintitalo Roomassa ja ympäristövaikutuksia koskevien määräysten noudattaminen Latiumin alueella.



Virallinen lehti nro 219 E , 01/08/2000 s. 0087 - 0088



KIRJALLINEN KYSYMYS E-2084/99 esittäjä(t): Roberta Angelilli (UEN) komissiolle (12. marraskuuta 1999) Aihe: Via Sacchin pysäköintitalo Roomassa ja ympäristövaikutuksia koskevien määräysten noudattaminen Latiumin alueella Latiumin alueen viranomaiset ovat hiljattain keskeyttäneet suuren maanalaisen pysäköintitalon rakennustyöt Roomassa, via Sacchin varrella, alueella, joka on erityisen herkkä sekä pohjaveden kannalta että myös lukuisten arkeologisten löytöjen kannalta. Huolimatta siitä, että suuren pysäköintitalon, jossa tulee olemaan kymmenen maanalaista kerrosta, rakennustyöt oli jo aloitettu, ympäristöasioista vastaava kaupungin neuvosto keskeytti kuitenkin työt, koska asianmukainen ympäristöselvitys puuttui ja asukkaiden esittämien protestien jälkeen, jotka korostivat, että olemassa olevien rakennusten rakenteet ja turvallisuus olivat vaarassa. 1. Eikö komission mielestä tämä ole jälleen kerran todiste siitä, että Latiumin alueella on mahdollisimman pian ryhdyttävä noudattamaan kansallisia lakeja, joissa puolestaan otetaan huomioon direktiivi 85/337/ETY(1) ja siihen tehdyt muutokset? 2. Eikö komission mielestä se, että Latiumin alue ei noudata ja konkreettisesti sovella tätä direktiiviä ole syytä tulkita siten, että Italian viranomaiset eivät ole täyttäneet velvollisuuksiaan yhteisön lainsäädännön noudattamisessa? 3. Eikö komission mielestä olisi syytä tarkistaa, että edellä mainittu hanke ei kuulu niihin ryhmiin, jotka luetellaan direktiivisissä 85/337/ETY ja joiden osalta direktiivissä määrätään pakollisen ympäristöarvioinnin tekemisestä? 4. Voisiko komissio esittää yleisen käsityksensä asiasta? (1) EYVL L 175, 5.7.1985, s. 40. Margot Wallströmin komission puolesta antama vastaus (9. joulukuuta 1999) Komission katsoo parlamentin jäsenen antamien tietojen perusteella, että tällä hetkellä ei ole mitään perusteita puuttua tähän nimenomaiseen tapaukseen. Kuten parlamentin jäsenen kysymyksessäkin todetaan, alueelliset viranomaiset ovat keskeyttäneet hankkeeseen liittyvät työt, koska hankkeen ympäristövaikutusten arviointia ei ole suoritettu. Näin ollen on ilmeistä, että kansallisella tasolla on käynnissä toimia, joilla varmistetaan, että hanke noudattaa tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY mahdollisesti asettamia velvoitteita. Sen osalta, mikä koskee yleisemmin direktiivin 85/337/ETY täytäntöönpanoa Latiumin maakunnan (Regione Lazio) alueella, todettakoon, että Regione Lazio on päätöksellä Deliberazione della giunta regionale 30 giugno 1998 n. 3099 pannut alueen tasolla täytäntöön säädöksen Decreto del Presidente della Repubblica 12 aprile 1996 atto di indirizzo e coordinamento disposizioni in materia di valutazione di impatto ambientale. Kyseisessä säädöksessä määritetään vaatimukset, jotka koskevat sellaisia direktiivin 85/337/ETY liitteessä II lueteltuja hankkeita, joiden osalta alueet katsotaan toimivaltaisiksi Italian oikeusjärjestelmässä. Näin ollen tilanne on tällä hetkellä se, että se osa direktiivistä 85/337/ETY, jonka osalta alueet katsotaan toimivaltaisiksi Italian oikeusjärjestelmässä, on katsottava täytäntöönpannuksi ja sovelletuksi Regione Laziossa. Komissio arvioi parhaillaan rikkomisesta johtuvan menettelyn yhteydessä, miten direktiivi 85/337/ETY on yleensä saatettu Italiassa paikallisella tasolla osaksi kansallista lainsäädäntöä.